**INFORMATĪVAIS ZIŅOJUMS PAR KĀRTĪBU, KĀDĀ TIEK IZVIRZĪTI SATVERSMES TIESAS TIESNEŠA AMATA KANDIDĀTI**

Informatīvais ziņojums izstrādāts, izpildot Ministru kabineta 2011. gada 28. jūnija sēdē (protokola Nr. 40 35.§ 3. punkts) Tieslietu ministrijai uzdoto, triju mēnešu laikā sagatavot un iesniegt izskatīšanai Ministru kabinetā informatīvo ziņojumu par procedūru, kādā tiek izvirzīti Satversmes tiesas tiesneša amata kandidāti, ietverot arī ārvalstu prakses apkopojumu attiecīgo tiesneša amata kandidātu izvirzīšanā, un priekšlikumus Ministru kabineta izvirzāmo Satversmes tiesas tiesneša amata kandidātu izvēles procesa pilnveidošanai.

**1. Spēkā esošais tiesiskais regulējums**

Satversmes tiesas likuma 4. panta „Satversmes tiesas tiesneša apstiprināšana” pirmā daļa noteic „Satversmes tiesas tiesnešus apstiprina Saeima. Trīs Satversmes tiesas tiesnešus apstiprina pēc ne mazāk kā desmit Saeimas deputātu priekšlikuma, divus - pēc Ministru kabineta priekšlikuma un vēl divus - pēc Augstākās tiesas plēnuma priekšlikuma. Augstākās tiesas plēnums izraugās Satversmes tiesas tiesneša amata kandidātus no Latvijas Republikas tiesnešu vidus.” Satversmes tiesas likuma 11. pants „Kārtība, kādā apstiprināms jauns Satversmes tiesas tiesnesis, ja ir izbeigušās iepriekšējā tiesneša pilnvaras” noteic, ka par Satversmes tiesas tiesneša pilnvaru izbeigšanos Satversmes tiesa rakstveidā paziņo institūcijai, pēc kuras priekšlikuma bija apstiprināts tiesnesis, kura pilnvaras izbeigušās, bet gadījumos, kad tiesnesis apstiprināts pēc priekšlikuma, ko iesnieguši ne mazāk kā desmit Saeimas deputātu, - Saeimai. Satversmes tiesas tiesneša pilnvarām izbeidzoties, Saeima pēc tās pašas institūcijas priekšlikuma, pēc kuras priekšlikuma bija apstiprināts tiesnesis, kura pilnvaras izbeigušās, apstiprina citu tiesnesi. Par Satversmes tiesas tiesneša pilnvaru izbeigšanos sakarā ar pilnvaru termiņa notecējumu vai noteiktā [maksimālā] vecuma sasniegšanu Satversmes tiesa paziņo vismaz trīs mēnešus iepriekš. Satversmes tiesas likuma 4. panta otrā daļa nosaka Satversmes tiesas tiesnesim izvirzāmās obligātās prasības,[[1]](#footnote-1) kā arī to, ka par Satversmes tiesas tiesnesi nedrīkst apstiprināt personu, kura nevar būt par tiesneša amata kandidātu saskaņā ar likuma „Par tiesu varu” 55. pantu.[[2]](#footnote-2)

2011. gada 19. maija grozījumi Satversmes tiesas likumā paredz, ka Saeimas Prezidijs par Satversmes tiesas tiesnešu kandidatūrām informē Tieslietu padomi, uzaicinot sniegt viedokli par tām. Analoģiski likuma „Par tiesu varu” 89.11 panta trešā daļa paredz, kaTieslietu padome uzklausa Satversmes tiesas tiesneša amata kandidātus un sniedz Saeimai viedokli par viņiem. Saeimas Juridiskā komisija sēdē izvērtē Ministru kabineta izvirzīto amata kandidātu (Saeimas kārtības ruļļa 31. panta pirmā daļa).

Tādejādi likums nosaka imperatīvas prasības, kurām jāatbilst Satversmes tiesas tiesneša amata kandidātam, kā arī to, ka pirms galīgās apstiprināšanas Saeimā kandidāts vairākkārt dažādās institūcijās tiek izvērtēts un uzklausīts.

Izvēloties pēdējo Ministru kabineta virzīto Satversmes tiesas tiesneša amata kandidātu (Dr. iur. prof. S.Osipovu), aktualizējās jautājums par šīs procedūras kārtību. Tika apelēts pie nepieciešamības izvēlēties Satversmes tiesas tiesneša kandidātu sabiedrībai pārskatāmākā veidā, kas garantētu labākā kandidāta atlasi, kā arī izvairītos no, iespējams, negodprātīga lēmuma pieņemšanas un iespējām turpmāk politiski manipulēt ar izvēlēto kandidātu. Presē tika pausts aicinājums rīkot atklātu konkursu.

Piebilstams, ka parastā kārtībā ir pietiekams laiks (3 mēneši), lai institūcija izvēlētos Satversmes tiesas tiesneša kandidātu, ko virzīt apstiprināšanai Saeimā, tomēr pēdējā gadījumā jautājums bija neparedzēts un steidzams (daļēji arī tādēļ, ka viena Satversmes tiesas tiesneša pilnvaras uz laiku bija apturētas).

Attiecībā uz tiesu varas virzāmo Satversmes tiesas tiesneša kandidātu likuma „Par tiesu varu” 49. panta piektā daļa noteic, ka Plēnums [Satversmes tiesas likumā](http://www.likumi.lv/doc.php?id=63354) noteiktajos gadījumos izraugās Satversmes tiesas tiesneša amata kandidātus no Latvijas Republikas tiesnešu vidus. Tomēr nav detalizētāks regulējums, kā tiek izraudzīti tiesu varas un likumdevēja Satversmes tiesas tiesneša amata kandidāti, bet, tā kā Satversmes tiesas tiesneša amata kandidātus izvēlas visi trīs varas atzari, tad regulējums šajā jomā jāvērtē sistēmiski.

Apskatāmā jautājuma sakarā jāatzīmē arī konstitucionālais regulējums. Latvijas Republikas Satversmes 83. pants noteic, ka tiesneši ir neatkarīgi un vienīgi likumam padoti, 85. pants paredz, ka Satversmes tiesa likumā noteiktās kompetences ietvaros izskata lietas par likumu atbilstību Satversmei, kā arī citas ar likumu tās kompetencē nodotās lietas. Satversmes tiesa ir tiesīga atzīt par spēkā neesošiem likumus un citus aktus vai to daļas. Satversmes tiesas tiesnešus uz likumā noteikto laiku apstiprina Saeima, aizklāti balsojot, ar ne mazāk kā 51 Saeimas locekļa balsu vairākumu. Satversmes 92. pants garantē pamattiesības, ka ikviens var aizstāvēt savas tiesības un likumiskās intereses taisnīgā tiesā. Neatkarīgas tiesas principi ir nostiprināti arī Latvijai saistošos starptautiskajos cilvēktiesību normatīvajos aktos.

**2.  Doktrinālas nostādnes par konstitucionālo tiesu**

Lai izvērtētu potenciālās izmaiņas attiecībā uz Satversmes tiesas tiesnešu izvēles procesu, ir jāanalizē konstitucionālās tiesas loma valstī, tās sasaiste ar politiskajiem procesiem un citiem varas atzariem, kā arī principi par tiesnešu ievēlēšanu, lai nodrošinātu tiesas neatkarību.

Tiesību literatūrā atzīts,[[3]](#footnote-3) ka tiesu varas formēšana ir sarežģīta, jo tieši šī procedūra ir viens no tiesu varas normālas funkcionēšanas priekšnoteikumiem. Atbilstoša tiesneša izvēle ir absolūts nosacījums, kā ikvienai personai nodrošināt reālu tās tiesību aizsardzību, un ir būtisks demokrātiskas valsts priekšnoteikums. Pamatprincips ir tāds, ka tiesnešiem ir jābūt profesionāliem, ar nevainojamu reputāciju un neatkarīgiem no iecēlēja. Tiesu vara ir vienīgā vara, kas tiek veidota uz profesionālās, nevis politiskās bāzes. Pirms tiek lemts par tiesneša iecelšanu, ir jābūt kādam institūtam, kas izvirzītu un izvērtētu konkrētās kandidatūras. Tiesnešu iecelšanas kārtībai ir jāgarantē gan tiesnešu neatkarība no ārējiem apstākļiem, gan to profesionalitātes vērtējums, kas ir svarīga tiesiskā garantija, lai varētu realizēt tiesības. Latvijā kā tipiskā parlamentārā republikā tiesnešu iecelšana ir parlamenta prerogatīva. Par nepareizu tiesnešu iecelšanas veidu atzīts, ja to veic viena institūcija, tāpēc tiesību doktrīna kā pozitīvu kompromisa variantu iesaka institūcijas, kas ieceļ tiesnešus, un institūcijas, kas iesaka ieceļamos, mijiedarbību.

Vēsturiski konstitucionālā tiesvedība iezīmē atkāpšanos no likumdevēja pārākuma principa, un konstitucionālā tiesa ir īpaša institūcija, kas kontrolē tiesību virsvadību visos varas atzaros, tātad likumdevējam un izpildvarai daļēji ir jāatzīst konstitucionālās tiesas virsvadība, tādēļ jo īpaši būtiska ir likumdevēja un izpildvaras abstrahēšanās no ieinteresētības panākt konstitucionālās tiesas tiesnešu piekāpību.

Konstitucionālā tiesa ir novietota ārpus vispārējās tiesu sistēmas un ir tikai formāli piederīga tiesu varai tās klasiskā izpratnē, turklāt konstitucionālai tiesai arī tiesu varas hierarhijā ir prioritāra loma.

Varas dalīšanas princips prasa atšķirt strīdus par lietderības jautājumiem, kā arī politiskās varas atzaru savstarpējos strīdus no juridiskiem jautājumiem, tas ir, strīdiem par personas tiesībām, kas ir tiesu varas jurisdikcijā. Tai pat laikā ir atzīta fikcija par politisku un tiesisku lietu nošķiršanu, jo konstitucionālajai tiesai piešķirtās pilnvaras ir ievērojams politiskās cīņas līdzeklis.

Ņemot vērā konstitucionālo tiesu īpašo stāvokli, tām ir raksturīga arī īpatnēja veidošanas kārtība. Parasti konstitucionālās tiesas tiesnešus ieceļ ar politiskām metodēm. Tiesas veidošanā piedalās visi varas atzari, un tiek atzītas šādas kārtības priekšrocības, turklāt sacensībai starp varas atzariem – izvirzīt labāku kandidātu – ir motivējoša ietekme. Cita starpā juridiskajā literatūrā ir norādīts, ka vēl tiesnešus var izvirzīt prezidents (vairāk gan prezidentālās valstīs).[[4]](#footnote-4)

Citā avotā minēts, ka parlamentārā procedūrā konstitucionālās tiesas tiesnešu iecelšanā pēdējais vārds pieder parlamentam, savukārt ārpus parlamentārā tiesnešu iecelšanas kārtībā šo lomu uzņemas prezidents (monarhs) un valdība.[[5]](#footnote-5)

Attiecībā uz tiesnešu ievēlēšanas procesu delegāciju atskaites Pasaules Konstitucionālo tiesu konferencei rāda, ka lielākā daļa konstitūciju paredz vairāk vai mazāk vienādus kritērijus konstitucionālo tiesu tiesnešu ievēlēšanai. Viena kopīga pazīme, kas ir daudzās konstitūcijās, ir princips, ka viena partija nedrīkst ietekmēt tiesas sastāvu,un procedūrai ir jāgarantē plurālisms tiesā, kas ir priekšnosacījums konstitucionālo tiesu neatkarībai. Atklātība tiesnešu ievēlēšanas procesā, tiesnešu respekts, neatkarība no to politiskajiem uzskatiem vairo tiesas neatkarību. Tiek atzīta par pozitīvu ietekmīgu un ilglaicīgu politisko grupu pašatstatīšanās jaunu tiesnešu ievēlēšanā.[[6]](#footnote-6)

**3. Pārskats par konstitucionālās tiesas tiesnešu iecelšanas kārtību ārvalstīs**

Informatīvā ziņojuma tapšanas gaitā tika analizēta citu valstu konstitucionālo tiesu oficiālajās mājas lapās rodamā informācija, kā arī Tieslietu ministrija lūdza sniegt informāciju Eiropas Savienības dalībvalstu Tieslietu ministriju likumdošanas sadarbības tīkla ietvaros, uzdodot jautājumu, vai citās ES valstīs ir tiesiskais regulējums vai prakse organizēt konkursu vai izmantot citas metodes konstitucionālās tiesas tiesneša amata kandidātu atlasei (nodrošinot atklātību, utt.). Šajā informatīvā ziņojuma nodaļā analizēta ārvalstu prakse.

**Lietuva -** Parlaments ieceļ Konstitucionālās tiesas tiesnešus no tiem kandidātiem, ko nominē Valsts prezidents, Seimas priekšsēdētājs un Augstākās tiesas priekšsēdētājs. Katrs no minētajiem varas atzariem nominē vienādu skaitu tiesnešu. (Parlaments ieceļ Konstitucionālās tiesas priekšsēdētāju no tiem tiesnešiem, ko ir nominējis Valsts prezidents.) Parlamenta Juridiskajai komisijai slēgtā sēdē jāizvērtē Konstitucionālās tiesas tiesneša kandidāti un savs viedoklis jāsniedz Seimam.

Secināms, ka tiesiskais regulējums par tiesnešu atlasi ir ļoti līdzīgs Latvijas regulējumam. Atbildot uz Latvijas jautājumu, vai ir speciālas procedūras vai prakse, kas nodrošinātu kvalificētākā kandidāta atlasi, kā arī, vai tiek organizēts konkurss vai pievērsta īpaša vērība, lai nodrošinātu atlases procesa atklātību, Lietuvas pārstāvji atbildēja, ka šāda prakse nepastāv.[[7]](#footnote-7)

**Vācija -** tiesnešus ievēl divi federālie likumdošanas orgāni - Bundestāgs un Bundesrāte, katrs pusi no tiesnešu skaita. Bundestāgs un Bundesrāte pamīšus ievēl tiesas priekšsēdētāju un tā vietnieku.[[8]](#footnote-8)

**Itālija -** Konstitucionālās tiesas 5 tiesnešus nozīmē parlaments, 5 Valsts prezidents, 5 Augstākās tiesas tiesneši. Publisks konkurss vai citi kritēriji (izņemot likumā noteiktos juridiskās kvalifikācijas un prakses) netiek izvirzīti.

**Francija –**3 Konstitucionālās padomes locekļus nozīmē Valsts prezidents, 3 katrs no parlamenta orgāniem (Senāts un Nacionālā Asambleja). Valsts prezidentam par saviem izvēlētajiem kandidātiem ir jākonsultējas ar parlamentu, kuram ir tiesības liegt izvēlētā kandidāta apstiprināšanu. Konstitucionālās padomes prezidentu ieceļ Valsts prezidents. Bijušie Valsts prezidenti kļūst par Konstitucionālās padomes locekļiem uz mūžu, lai gan praksē tie atsakās no šī amata. Konstitucionālā padome kontrolē arī Valsts prezidenta un parlamenta vēlēšanu un referendumu tiesiskumu, veic normatīvo aktu pirms spēkā stāšanās pārbaudi un arī pēc spēkā stāšanās pārbaudi saskaņā ar konkrētu orgānu lūgumu, ja tiesvedības gaitā atklājas iespējamas pretrunas Konstitūcijai.[[9]](#footnote-9)

**Spānija -** 12 konstitucionālās tiesas tiesneši tiek izvēlēti no tiesnešu, prokuroru, advokātu un universitāšu mācībspēku un ierēdņu ar juridisko izglītību vidus, kurus nozīmē karalis. Karalim 4 kandidātus ir tiesīgs ieteikt Deputātu kongress, 4 Senāts, 2 valdība un 2 tiesu vara.[[10]](#footnote-10) Publisks konkurss vai citas procedūras vai prakses netiek veiktas kandidātu izvēlē.

**Malta –** Valsts prezidents ieceļ Konstitucionālās tiesas tiesnešus saskaņā ar Galvenā tiesneša ieteikumu, kurš attiecīgi ir arī Konstitucionālās tiesas priekšsēdētājs.

**Ungārija -** Konstitucionālā tiesa sastāv no 15 tiesnešiem, kurus ieceļ parlaments (tai skaitā arī tiesas prezidentu). Konstitucionālās tiesas tiesnešus izvēlas Nominācijas komisija, kas sastāv no parlamentā pārstāvētajām politiskajām partijām (9 – 15 personas), ņemot vērā to pārstāvības balsu procentuālo sadalījumu. Par Konstitucionālās tiesas tiesnesi ir aizliegts iecelt personu, kas četrus gadus iepriekš ir bijusi valdības, politiskās partijas vai cita augsta ranga amatpersona. Konstitucionālās tiesas tiesnešu kandidātus uzklausa Parlamenta Tiesību un administratīvā komisija. Ja parlaments neievēl tam piedāvāto kandidātu, Nominācijas komisija izvēlas citu kandidātu. Ja parlaments pirms termiņa tiek atbrīvots, jaunievēlētais parlaments arī pārvēl Konstitucionālās tiesas tiesnešus.

**Čehija -** Konstitucionālā tiesa sastāv no 15 tiesnešiem, kurus sākotnēji izvēlas Valsts prezidents, un tad parlaments ir tiesīgs tos ievēlēt. Valsts prezidents ar vienpersonisku lēmumu ieceļ Konstitucionālās tiesas priekšsēdētāju un divus tā vietniekus no Konstitucionālās tiesas sastāva. Praksē ir bijis, ka parlaments atteicās ievēlēt 4 Valsts prezidenta piedāvātos Konstitucionālās tiesas tiesneša amata kandidātus un lūdza Valsts prezidentu piedāvāt citus kandidātus.[[11]](#footnote-11)

**Slovēnija -** Valsts prezidents publicē oficiālajā publikāciju laikrakstā aicinājumu pieteikties Konstitucionālās tiesas tiesneša amata kandidātus. Attiecīgi pieteikumā jāiekļauj pamatojums ieņemt minēto amatu, kā arī jāapliecina piekrišana ieņemt šo amatu (no kā var secināt, ka pieteikumu var iesniegt arī trešā persona). Pēc tam Valsts prezidents piedāvā parlamentam kandidātus, bet Valsts prezidents ir tiesīgs arī ieteikt paša izvēlētus kandidātus, kā arī ieteikt vairāk kandidātus, nekā ir ieņemamo amata vietu. Attiecīgi Parlaments ievēl Konstitucionālās tiesas tiesnesi. Ja neviens no sākotnēji piedāvātajiem kandidātiem netiek ievēlēts, Valsts prezidentam ir jāizvēlas jauni kandidāti. Normatīvajos aktos nav paredzēti noteikumi par publisku konkursu uz minēto amatu.[[12]](#footnote-12)

**Austrija -** Konstitucionālās tiesas 14 tiesnešus un 6 aizstājējus ieceļ Valsts prezidents pēc valdības un parlamenta ieteikuma. Kā norādīts Austrijas Konstitucionālās tiesas oficiālajā mājas lapā „lai gan iecelšana var būt politisks lēmums, kā tas ir daudzās konstitucionālās tiesās pasaulē, tiesnesis darbojas neatkarīgi un nevis saskaņā ar politiskām vadlīnijām.” Dažu Konstitucionālās tiesas tiesnešu dzīvesvietai ir jābūt ārpus galvaspilsētas, turklāt Austrijā īpaši tiek regulēts, ka tiesnešiem ir jābūt dažādu profesiju pārstāvjiem, jānāk no dažādiem reģioniem un dažādām sociālpolitiskām sfērām (*sociopolitical fields*), lai nodrošinātu plurālu tiesas sastāvu.[[13]](#footnote-13)

 **Beļģija -** Konstitucionālās tiesas tiesnešus ieceļ karalis no kandidātu saraksta, kuru sastāda katra parlamenta apakšpalāta. Tiesnešu amata izsludināšana ir jāpublicē publiski. Tiesnešu sastāvā jābūt abu dzimumu un konkrēti noteiktu amatu (piemēram, tiesību profesors) pārstāvjiem, pusei tiesnešu jārunā holandiešu valodā, otrai pusei - franču.[[14]](#footnote-14)

**Bulgārija –** 4 Konstitucionālās tiesas tiesnešus ievēl parlaments, 4 Augstākā tiesa, bet 4 ieceļ Valsts prezidents.

**Polija -** 15 Konstitucionālās tiesas tiesnešus ieceļ parlaments, kurus nominē parlamenta prezidijs vai vismaz 50 deputāti. Konstitucionālās tiesas prezidentu un viceprezidentu ieceļ Valsts prezidents pēc Konstitucionālās tiesas tiesnešu priekšlikuma.[[15]](#footnote-15)

**Portugāle -** 10 Konstitucionālās tiesas tiesnešus ieceļ parlaments, bet pārējos 3 tiesnešus ievēl paši parlamenta ieceltie Konstitucionālās tiesas tiesneši. Parlamentam tiesnešu kandidātus nominē 25 – 50 deputāti, kandidātu saraksts tiek oficiāli izsludināts laikrakstā.[[16]](#footnote-16)

**Rumānija -** 3 Konstitucionālās tiesas tiesnešus ieceļ Senāts, 3 Deputātu palāta (parlamenta daļas), 3 Valsts prezidents. Abas parlamenta daļas izvēlas kandidātus pēc parlamenta grupas, deputātu vai senatoru piedāvājuma un Juridiskā komisija taisa motivētu rekomendāciju par visiem piedāvātajiem kandidātiem.[[17]](#footnote-17)

**Serbija -**5 Konstitucionālās tiesas tiesnešus nozīmē parlaments, 5 Valsts prezidents, 5 Augstākā tiesa, bet parlaments savus apstiprināmos tiesnešus var izvēlēties no 10 kandidātu saraksta, ko iesniedz Valsts prezidents, bet Valsts prezidents izvēlas apstiprināmos tiesnešus no 10 kandidātu saraksta, ko sastāda parlaments (tādejādi šie varas atzari izvēlas savu kandidātu no otras varas piedāvātā kandidātu saraksta). Augstākā tiesa savus tiesnešus apstiprina no 10 kandidātu saraksta, ko iesniedz tiesu un prokuratūras institūcijas. Katra varas atzara sastādītajā sarakstā vienam kandidātam ir jābūt no autonomās provinces.[[18]](#footnote-18)

**Horvātija -** Konstitucionālās tiesas tiesneša ievēlēšanas procedūru uzsāk Parlamenta Konstitucionālā komiteja, publicējot oficiālajā laikrakstā aicinājumu personām ieteikt amatam izvirzāmos kandidātus (privātpersona var piedāvāt pati savu kandidatūru vai ieteikt citu personu). Pēc tam kompetentā komiteja izvērtē pieteikto kandidātu atbilstību likumā noteiktajām prasībām, iesniegtos dokumentus, intervē visus atbilstošos kandidātus un šo atlases darbību rezultātā sastāda īsu kandidātu sarakstu, bet sarakstā jābūt vairāk kandidātiem kā vakancēm. Kompetentā komiteja iesniedz sarakstu parlamentam, norādot pamatotu ievēlamo kandidātu prioritāti. Deputāti balso par katru kandidātu.[[19]](#footnote-19)

**Azerbaidžāna -** Konstitucionālās tiesas tiesnesi ieceļ parlaments no Valsts prezidenta izvirzītajiem kandidātiem, savukārt Konstitucionālās tiesas priekšsēdētāju un aizvietotāju nozīmē Valsts prezidents.[[20]](#footnote-20)

**Albānija -** Konstitucionālās tiesas 9 tiesnešus (tai skaitā priekšsēdētāju) ieceļ Valsts prezidents ar parlamenta piekrišanu.[[21]](#footnote-21)

**Gruzija -** Konstitucionālās tiesas 3 tiesnešus ieceļ Valsts prezidents, 3 ievēl parlaments, 3 Augstākā tiesa. Parlamentā ievēlamos kandidātus var ieteikt parlamenta prezidents, parlamentārā frakcija, ne mazāk kā 10 parlamenta locekļi, kas nesastāv frakcijās.[[22]](#footnote-22)

 **Kazahstāna -**2 Konstitucionālās padomes locekļus un tās priekšsēdētāju ieceļ Valsts prezidents, un vēl pa 2 tiesnešiem ieceļ katra parlamenta palāta. Bijušajam Valsts prezidentam ir tiesības būt Konstitucionālās padomes loceklim uz mūžu.[[23]](#footnote-23)

 **Ukraina -** Valsts prezidents, parlaments un Augstākās tiesas institūcija (katrs minētais subjekts) ieceļ 6 Konstitucionālās tiesas tiesnešus. Parlamentā ievēlamos kandidātus piedāvā parlamenta priekšsēdētājs vai vismaz ¼ daļa deputātu. Kandidātus izvērtē arī attiecīgā parlamenta komiteja, sniedzot atzinumu. Tiesu varas atzara kandidātus ieceļ tiesnešu kongress balsojot.[[24]](#footnote-24)

**Valstis, kurās nav Konstitucionālā tiesa**

**Igaunija -** nav speciāla Konstitucionālā tiesa, bet konstitucionālās kontroles tiesības ir piešķirtas Valsts tiesai.[[25]](#footnote-25)

**Somija -** nav speciāla Konstitucionālā tiesa, un konstitucionalitātes kontrole tiek veikta likumdošanas gaitā. Orgāns, kas kontrolē konstitucionalitāti, ir Somijas parlamenta Konstitucionālo tiesību komiteja un iesaistās arī parlamenta priekšsēdētājs un parlamentārais ombuds. Parastās jurisdikcijas tiesas, izskatot lietu, kazuistiski var dot priekšroku Konstitūcijai, nevis zemākas hierarhijas tiesību normai, ja rodas aizdomas par to pretrunām, tomēr zemākas hierarhijas tiesību norma netiek atzīta par spēku zaudējušu.

**Īrija -** nav speciāla Konstitucionālā tiesa, bet jurisdikcija realizēt daļēju konstitucionālo kontroli ir piešķirta Augstākai tiesai. Augstākās tiesas tiesnešus ieceļ valdība no esošo tiesnešu vidus, un Parlaments nav iesaistīts tiesnešu izvēlē.

**Lielbritānija -** nav speciāla Konstitucionālā tiesa, bet jurisdikcija realizēt daļēju konstitucionālo kontroli (saistībā ar varas pilnvarām) ir piešķirta Augstākai tiesai, tomēr saistībā ar parlamenta neatkarības teoriju Augstākā tiesa ir ierobežota veikt tiesību aktu atbilstības kontroli. Tādejādi Augstākā tiesa nevar atzīt par spēkā neesošu parlamenta izdotu likumdošanas aktu, bet tai ir kompetence atzīt par spēkā neesošu zemākas hierarhijas normatīvo aktu, un īpašs mehānisms ir attiecībā uz iespējamo cilvēktiesību pārkāpumu vērtējumu. Augstākās tiesas tiesnešus izvēlas speciāla komisija.

**Dānija -** nav speciāla Konstitucionālā tiesa, bet vispārējās jurisdikcijas tiesām ir tiesības realizēt konstitucionālo kontroli.[[26]](#footnote-26)

**4. Secinājumi par ES un citu analizēto valstu tiesisko regulējumu**

No minēto valstu prakses apkopojuma secināms:

1. Valstīs, kurās ir tipiska Konstitucionālā tiesa, ir raksturīgi, ka galīgo lēmumu par konstitucionālās tiesas tiesnešu ievēlēšanu pieņem parlaments, kandidātus izvēloties pats vai pēc cita varas atzara priekšlikuma. Retāk konstitucionālās tiesas tiesnešus ieceļ Valsts prezidents (monarhs). Prezumējams, ka Valsts prezidenta vai parlamenta pilnvaras šajā jautājumā ir atkarīgas no valsts uzbūves – parlamentāra vai prezidentāla;
2. Lielākajā daļā valstu apskatāmajā jautājumā kompetence ir dalīta – lēmumu pieņemšanā tiek iesaistīti vismaz divi varas atzari (viens varas atzars iesaka kandidātu un otrs to apstiprina vai kandidāts nevar tikt apstiprināts bez cita varas atzara piekrišanas, utt.);
3. Ir modelis, ka katrs varas atzars pieņem galīgo lēmumu par savu kandidātu apstiprināšanu, bet citkārt vienas institūcijas ieteiktos kandidātus apstiprina cits orgāns;
4. Vērtējot tipisko modeli (parlaments ievēl kandidātus, kurus ieteicis cits varas atzars), kandidātus lielākajā daļā valstu iesaka Valsts prezidents, pretstatā Latvijas regulējumam, ka daļu kandidātu iesaka izpildvara. Līdz ar to Valsts prezidents kā ekskluzīvs vienpersoniska rakstura lēmuma pieņēmējs neveic kandidātu atlasi specifiskā procedūrā, tāpēc nav salīdzināma regulējuma attiecībā uz izpildvaras darbībām šajā aspektā;
5. Tieslietu ministrija minētās informācijas iegūšanai uzdeva jautājumu Eiropas Savienības dalībvalstu Tieslietu ministriju likumdošanas sadarbības tīklā, lūdzot atbildēt, vai valstī ir tiesiskais regulējums vai prakse organizēt konkursu vai izmantot citas metodes Konstitucionālās tiesas tiesnešu kandidātu atlasei (nodrošinot atklātību, kvalificētākā kandidāta izvēli, utt.). Neviena valsts nenorādīja, ka būtu prakse rīkot atklātu konkursu uz Konstitucionālās tiesas tiesneša amatu vai ka pastāvētu kāda cita procedūra (regulēta iekšējā vai ārējā normatīvajā aktā, paražu tiesība), kura paredzētu kārtību, kādā institūcijai, kura tiesīga ieteikt Konstitucionālās tiesas tiesneša amata kandidātu, būtu jāizdara sava sākotnējā izvēle. Vairākas valstis tieši norādīja, ka šāda regulējuma vai prakses nav. Iepazīstoties ar ārvalstu konstitucionālo tiesu oficiālo mājas lapu informāciju, šādi dati arī netika atrasti. Attiecībā uz atklātības prasību daudzās valstīs, tāpat kā Latvijā ir raksturīgs regulējums, ka pieteikto tiesnešu kandidātu vārdi pirms galīgā lēmuma pieņemšanas tiek izziņoti oficiālajā laikrakstā.

**Secinājumi un priekšlikumi**

1. Tajās valstīs, kur konstitucionālā tiesa pastāv, regulējums par konstitucionālās tiesas tiesnešu iecelšanu ir visnotaļ līdzīgs Latvijas regulējumam. Tādejādi Satversmes tiesas likumā noteiktā kārtība, ka Satversmes tiesas tiesnešu amata kandidāti tiek izvirzīti no visiem varas atzariem – likumdevējvaras, tiesu varas un izpildvaras, bet galīgo apstiprinošo lēmumu pieņem Saeima, ir atbilstoša citu valstu praksei, paredz pietiekami stingru procedūru un nav saskatāms pamats, lai grozītu Satversmes tiesas likuma 4. panta pirmo daļu.
2. Jāsaglabā spēkā esošais regulējums, kas neparedz detalizētu imperatīvu kārtību, kādā izpildvara (vai cits varas atzars) izvēlas savus kandidātus Satversmes tiesas tiesneša amatam virzīšanai galīgai apstiprināšanai Saeimā, un katram orgānam šajā aspektā ir saglabājama rīcības brīvība izvēlēties piemērotāko un atbilstošāko procedūru. Ministru kabinetam attiecīgi ir tiesība izvēlēties, kā izdarāmi pirmējie apsvērumi par potenciāli virzāmo kandidātu (uzdodot to veikt vienai ministrijai vai vairākām). Kā pamatojums minams:

2.1. citās valstīs nav šāda regulējuma vai prakses;

2.2 tiesību doktrīna atzīst politiska lēmuma pieņemšanu šajā jautājumā (Ministru kabineta politisks lēmums virzīt konkrēto Satversmes tiesas tiesneša amata kandidātu apstiprināšanai Saeimā un politisks Saeimas lēmums par kandidāta galīgo apstiprināšanu). Tādejādi politiska lēmuma sekas ir politiskās atbildības iestāšanās, bet politiskus lēmumus nav raksturīgi pakļaut vērtēšanai ar administratīvām procedūrām (konkursiem, „iekšējiem” normatīviem aktiem, utt.). Satversmes tiesas tiesneša neatkarība no iecēlēja ir nodrošināma ar citām finansiālām un tiesiski procesuālā regulējuma garantijām;

2.3. saskaņā ar jau šobrīd spēkā esošajiem normatīvajiem aktiem Ministru kabineta izvirzītais amata kandidāts pēc būtības tiek izvērtēts garā procedūrā (tiesu varas atzarā - Tieslietu padomē, Saeimā (tai skaitā Juridiskajā komisijā un Saeimas sēdē)). Ievērojot minēto, ja pirms tam būtu veikts konkurss uz amata vietu, tad šīs pārējās izvērtēšanas procedūras kļūtu formālas un pakārtotas. Turklāt sistēmiski vērtējot, galīgais lēmuma pieņēmējs ir Saeima, tādejādi Saeimas lēmums ir galvenais vērtēšanas instruments, kas nav aizstājamas ar konkursu izpildvaras līmenī;

2.4. atklāta konkursa pamatnosacījums ir sākotnējo kritēriju izvirzīšana, pēc kādiem vērtēt kandidātus, tomēr praksē ir sarežģīti konkursa nolikumā definēt konkrētus imperatīvus kritērijus valstiski nozīmīgiem amatiem (piemēram, objektīvi nav salīdzināmas akadēmiska personāla un tiesību praktiķa zināšanas un profesionalitāte tiesību nozarē). Turklāt arī vērtēšanas komisijas sastādīšana un objektivitāte tāpat ir diskutabla (šajā gadījumā konkursa komisijā nedrīkstētu iekļaut tiesu varas un likumdevēja pārstāvjus);

2.5.  Satversmes tiesas tiesneša amata kandidātus izvirza dažādas institūcijas (Saeimas deputāti, Ministru kabinets, Augstākās tiesas plēnums), tādejādi, ja tiek paredzēts konkurss, tad diskutabls ir jautājums, pirmkārt, kurā stadijā rīkojams konkurss (amata kandidātu izvirzošajā institūcijā vai Saeimā apstiprināšanas stadijā) un, otrkārt, vai kandidātu atlases procedūra tādā gadījumā nebūtu sistēmiski precizējama visos minētajos orgānos (lai gan atklāta konkursa rīkošana Saeimā un tiesu varā nebūtu atbalstāma);

2.6. iniciatīva par potenciāliem grozījumiem normatīvajos aktos par Satversmes tiesas tiesneša amata kandidātu virzīšanu un izvērtēšanu ir Saeimas kompetence, vadoties no tiesiskā regulējuma priekšmeta un varas dalīšanas principa.

 Tieslietu ministrs A.Štokenbergs

22.09.2011. 12:00

3683

I.Brīnuma

67036977, iveta.brinuma@tm.gov.lv

1. Par Satversmes tiesas tiesnesi var apstiprināt personu: kura ir Latvijas Republikas pilsonis; kurai ir nevainojama reputācija; kura ir sasniegusi 40 gadu vecumu; kura ir ieguvusi augstāko profesionālo vai akadēmisko izglītību tiesību zinātnē un arī maģistra vai doktora grādu; kurai ir vismaz 10 gadus ilgs darba stāžs juridiskajā specialitātē vai zinātniski pedagoģiskajā darbā tieslietu specialitātē zinātniskajā institūcijā vai augstākās izglītības iestādē pēc augstākās profesionālās vai akadēmiskās izglītības tiesību zinātnē iegūšanas. [↑](#footnote-ref-1)
2. Personas, kuras agrāk sodītas par noziedzīga nodarījuma izdarīšanu (neatkarīgi no sodāmības dzēšanas vai noņemšanas); kuras agrāk izdarījušas noziedzīgu nodarījumu, bet no soda izciešanas atbrīvotas sakarā ar noilgumu, amnestiju vai apžēlošanu; kuras sauktas pie kriminālatbildības, bet krimināllieta pret kurām izbeigta uz nereabilitējoša pamata; pret kurām uzsākta kriminālvajāšana; kuras ir vai ir bijušas PSRS vai Latvijas PSR Valsts drošības komitejas, PSRS Aizsardzības ministrijas, ārvalstu drošības dienesta, armijas izlūkdienesta vai pretizlūkošanas dienesta štata vai ārštata darbinieki, minēto institūciju aģenti, rezidenti vai konspiratīvā dzīvokļa turētāji; kuras ir vai ir bijušas ar Latvijas Republikas likumiem, Augstākās padomes lēmumiem vai tiesas nolēmumiem aizliegto organizāciju dalībnieki (biedri) pēc šo organizāciju aizliegšanas; kuras, pamatojoties uz lēmumu disciplinārlietā, atceltas no tiesneša amata, no zvērināta tiesu izpildītāja, zvērināta tiesu izpildītāja palīga, zvērināta notāra, zvērināta notāra palīga amata, izslēgtas no zvērinātu advokātu vai zvērinātu advokātu palīgu skaita vai atlaistas no prokurora amata un no disciplinārlietā pieņemtā lēmuma spēkā stāšanās brīža nav pagājuši pieci gadi. [↑](#footnote-ref-2)
3. J.Pleps, E.Pastars, I.Plakane, Konstitucionālās tiesības, 553. - 555., 580., 584. - 587., 598. – 599. lapa. [↑](#footnote-ref-3)
4. J.Pleps, E.Pastars, I.Plakane, Konstitucionālās tiesības, 553. - 555., 580., 584. - 587., 598. – 599. lapa. [↑](#footnote-ref-4)
5. V.Eglītis, Ievads konstitūcijas teorijā. 183., 187., 188.lapa. [↑](#footnote-ref-5)
6. C.Grabenwarter, „Separation of Powers and the Independence of Constitutional Courts and Equivalent Bodies, Keynote Speech 16 January 2011, 2nd Congress of the World Conference on Constitutional Justice”, European Commission for Democracy through Law (Venice Commission) (<http://www.venice.coe.int/WCCJ/Rio/Papers/AUT_Grabenwarter_keynotespeech.pdf>), skatīts 05.09.2011. [↑](#footnote-ref-6)
7. <http://www.lrkt.lt/Information2_e.html>, skatīts 02.09.2011. [↑](#footnote-ref-7)
8. <http://www.bverfg.de/en/organization/organization.html>, skatīts 02.09.2011. [↑](#footnote-ref-8)
9. <http://www.conseil-constitutionnel.fr/conseil-constitutionnel/root/bank_mm/anglais/constitution_anglais.pdf>, skatīts 02.09.2011. [↑](#footnote-ref-9)
10. V.Eglītis, Ievads konstitūcijas teorijā. 188.lapa.

<http://www.tribunalconstitucional.es/en/tribunal/composicionorganizacion/Pages/ComposicionOrganizacion.aspx>, skatīts 02.09.2011. [↑](#footnote-ref-10)
11. <http://www.concourt.cz/view/const_court_act>, skatīts 02.09.2011. [↑](#footnote-ref-11)
12. <http://www.us-rs.si/en/about-the-court/legal-basis/constitutional-court-act/>, skatīts 02.09.2011. [↑](#footnote-ref-12)
13. <http://www.vfgh.gv.at/cms/vfgh-site/english/justices1.html>, skatīts 05.09.2011. [↑](#footnote-ref-13)
14. <http://www.const-court.be/>, skatīts 05.09.2011. [↑](#footnote-ref-14)
15. <http://www.trybunal.gov.pl/eng/index.htm>, skatīts 05.09.2011. [↑](#footnote-ref-15)
16. <http://www.tribunalconstitucional.pt/tc/en/tclaw.html>, skatīts 02.09.2011. [↑](#footnote-ref-16)
17. <http://www.ccr.ro/default.aspx?page=laws/constitution>; <http://www.ccr.ro/default.aspx?page=laws/law47>, skatīts 05.09.2011. [↑](#footnote-ref-17)
18. <http://www.ustavni.sud.rs/page/view/en-GB/235-100028/constitution#d6>, skatīts 02.09.2011. [↑](#footnote-ref-18)
19. <http://www.usud.hr/default.aspx?Show=ustavni_zakon_o_ustavnom_sudu&m1=27&m2=49&Lang=en>, skatīts 05.09.2011. [↑](#footnote-ref-19)
20. <http://www.constcourt.gov.az/en/index.php?option=com_content&view=article&id=58&Itemid=60>, skatīts 05.09.2011. [↑](#footnote-ref-20)
21. <http://www.gjk.gov.al/>, skatīts 06.09.2011. [↑](#footnote-ref-21)
22. <http://www.constcourt.ge/index.php?sec_id=52&lang_id=ENG>; skatīts 05.09.2011, <http://www.constcourt.ge/index.php?sec_id=95&lang_id=ENG>, skatīts 05.09.2011. [↑](#footnote-ref-22)
23. <http://www.constcouncil.kz/eng/norpb/constrk/#section6>, skatīts 02.09.2011. [↑](#footnote-ref-23)
24. <http://www.ccu.gov.ua/en/doccatalog/list?currDir=12083>, skatīts 05.09.2011. [↑](#footnote-ref-24)
25. V.Eglītis, Ievads konstitūcijas teorijā. 183.lpp. [↑](#footnote-ref-25)
26. <http://www.domstol.dk/om/otherlanguages/english/thedanishjudicialsystem/judicialappointmentscouncil/Pages/default.aspx>, skatīts 05.09.2011. [↑](#footnote-ref-26)